Diari Oficial de la Generalitat Valenciana


Sumari del DOGV 4516, del 06-06-2003 (2003/6256)

RESOLUCIÓ de 9 d'abril de 2003, de la Direcció General d'Indústria i Energia de la Conselleria d'Indústria, Comerç i Energia de la Generalitat Valenciana, per la qual s'atorga autorització administrativa a Heliodoro Cháfer, SL per a la construcció i/o modificació, segons el cas, de diverses instal·lacions de distribució d'energia elèctrica als termes municipals de Barxeta i Simat de la Valldigna, a la província de València, i es delega en el Servei Territorial d'Indústria i Energia de València la competència per a l'aprovació dels projectes corresponents a les esmentades instal·lacions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4516

Data del DOGV
:   06-06-2003

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2003/6256


Data del document
:   09-04-2003

Organisme emissor
:   Conselleria d'Indústria, Comerç i Energia

Tipus de document
:   Resolució

Descriptors 

:   * Barxeta
    * Simat de la Valldigna
    * subministrament d'energia elèctrica
    * empresa privada

RESOLUCIÓ de 9 d'abril de 2003, de la Direcció General d'Indústria i Energia de la Conselleria d'Indústria, Comerç i Energia de la Generalitat Valenciana, per la qual s'atorga autorització administrativa a Heliodoro Cháfer, SL per a la construcció i/o modificació, segons el cas, de diverses instal·lacions de distribució d'energia elèctrica als termes municipals de Barxeta i Simat de la Valldigna, a la província de València, i es delega en el Servei Territorial d'Indústria i Energia de València la competència per a l'aprovació dels projectes corresponents a les esmentades instal·lacions. [2003/6256]
  
Vistes les sol·licituds presentades davant el Servei Territorial d'Indústria i Energia de València per Heliodoro Cháfer, SL, juntament amb les documentacions que les acompanyaven, relatives a instal·lacions de distribució d'energia elèctrica als termes municipals de Simat de la Valldigna i Barxeta, a la província de València, que s'acumulen a efectes de resolució, per guardar-hi íntima connexió, d'acord amb el que s'ha establit en l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Vist que en el període d'informació pública establit per l'article 9 del Decret 2.617/1966, de 20 d'octubre, sobre autorització d'instal·lacions elèctriques, Iberdrola Distribución Eléctrica, SAU va presentar al·legacions en què manifesta, en síntesi, que:
  
- Les actuals instal·lacions d'Heliodoro Cháfer, SL han provocat nombroses incidències en una línia de la seua propietat, denominada línia 16 Rafelguaraf, que ix de la subestació de Xàtiva, la qual cosa està produint una disminució substancial dels índexs de qualitat de servici, principalment caigudes de tensió i interrupcions del subministrament elèctric, cosa que afecta els usuaris que s'alimenten de l'esmentada instal·lació.
  
- El peticionari de les autoritzacions va formalitzar un contracte amb ella a Tarifa D.1 mode 2 i tipus 4 per una potència de 650 kW, i no obstant això no li ha sol·licitat un augment de la potència contractada, tot i que ha sol·licitat autorització administrativa per a la construcció de noves instal·lacions per una potència total superior a les 2.080 kVA. L'ampliació de potència comportaria la realització de la pertinent connexió elèctrica de reforçament de la xarxa actual, que hauria de costejar el peticionari, ja que l'esmentada línia 16, de la qual s'alimentaran les instal·lacions les autoritzacions de les quals se sol·liciten, es troba al límit de la seua capacitat i no pot assumir l'alimentació de noves instal·lacions.
  
I sol·licita que no siga concedida autorització administrativa per a la construcció de les instal·lacions de distribució d'energia elèctrica a Heliodoro Cháfer, SL.
  
Vist que d'acord amb l'article 10.1 del Decret 2.617/1966, de 20 d'octubre, el peticionari va contestar les esmentades al·legacions tot manifestant, en síntesi, que:
  
- Amb data 21-12-1998 va sol·licitar un augment de potència de 65 kW a Iberdrola, SA, cosa que faria un total de 715 kW de potència contractada, tot aportant còpia de la sol·licitud on consta la firma d'haver sigut rebut pel gestor/interlocutor designat per eixa empresa, i assenyala que l'esmentada sol·licitud no va ser contestada. La falta de tramitació de l'esmentada petició li ha causat un greu perjudici econòmic per les penalitzacions reglamentàries en concepte d'excessos de potència per un valor de 6.385.149 pessetes (38.375,52 euros) durant els anys 1999 i 2000, que la mercantil esmentada li ha facturat. A pesar d'esta anòmala situació de subministrament, Iberdrola, SA no s'ha dirigit a Heliodoro Cháfer, SL per a intentar resoldre esta qüestió, i molt menys per a indicar les mesures que cal adoptar per a normalitzar la qualitat del subministrament i evitar-ne la falta de qualitat que al·lega. Heliodoro Cháfer, SL és el primer interessat a ampliar i ajustar la potència contractada a la realment demanada.
  
- La defensa de la qualitat de servici per part d'Iberdrola, SA és contrària a la seua oposició a les autoritzacions sol·licitades.
  
Vist que d'acord amb els projectes presentats la potència de transformació per a distribució de les instal·lacions l'autorització de les qual se sol·licita és de 1.080 kVA.
  
Vist que amb data 3 d'octubre de 2001 l'òrgan instructor de l'expedient ha emés informe favorable sobre la sol·licitud d'autorització administrativa i no és procedent l'aprovació de projecte mentre no es dispose dels condicionats dels organismes afectats.
  
Vist que per Resolució de 21 d'octubre de 2002 de la Direcció General de Política Energètica i Mines del Ministeri d'Economia, la mercantil Heliodoro Cháfer, SL va ser inscrita definitivament en la Secció 1a (Distribució) del Registre Administratiu de Distribuïdors, Comercialitzadors i Consumidors Qualificats, condicionada a la tramesa al dit òrgan administratiu de les escriptures de modificació de l'objecte social, on es tinga en compte que la mercantil té un objecte social exclusiu de realització directa d'activitats regulades (transport i distribució d'energia elèctrica), degudament inscrita en el Registre Mercantil.
  
Vista la documentació aportada per l'interessat amb data 20 de novembre de 2002.
  
Vist l'escrit tramés pel Ministeri d'Economia, amb entrada en esta Direcció General el 21 de febrer de 2003, en el qual es comunica que l'empresa Heliodoro Cháfer, SL ha complit el condicionat imposat en la Resolució de 21 d'octubre de 2002 de la Direcció General de Política Energètica i Mines, tot acreditant la inscripció de la modificació de l'objecte social d'esta empresa en el Registre Mercantil.
  
Atés que el peticionari ha acreditat el compliment dels requisits assenyalats en l'article 40.1 de la Llei 54/1997, de 27 novembre, del Sector Elèctric, i en conseqüència no pot entendre's que les instal·lacions l'autorització de les quals se sol·licita poden tenir una incidència negativa en el funcionament del sistema.
  
Atés que l'article 40.2 de la Llei 54/1997 establix que les autoritzacions administratives en cap cas s'entendran concedides en règim de monopoli ni atorgaran drets exclusius.
  
Atés que la disposició transitòria onzena del Reial Decret 1.955/2000, d'1 de desembre, disposa que els expedients sobre les matèries que hi regula i iniciats amb anterioritat a l'entrada en vigor s'este es tramitaran fins a la seua resolució de conformitat a la normativa anterior.
  
Atés que la sol·licitud indicada ha seguit la tramitació establida en el Decret 2.617/1966, de 20 d'octubre, sobre autorització d'instal·lacions elèctriques, i en la Llei 54/1997, de 27 de novembre, del Sector Elèctric.
  
Atés que d'acord amb la documentació presentada la finalitat perseguida amb la sol·licitud és millorar i ampliar la xarxa de distribució d'energia elèctrica per a subministrar un servici elèctric regular, ateses les previsions de creixement de la demanda de la zona on actua el peticionari.
  
Atés l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Atés l'article 10.2 del Decret 2.617/1966, esta Direcció General d'Indústria i Energia, resol:
  
Primer
  
Atorgar autorització administrativa a Heliodoro Cháfer, SL per a la construcció i/o modificació, segons el cas, de les instal·lacions de distribució d'energia elèctrica que a continuació s'assenyalen:
  
De conformitat amb l'article 40.3 de la Llei 54/1997, de 27 de novembre, esta autorització s'atorga sense perjudici de les concessions i autoritzacions que siguen necessàries d'acord amb altres disposicions que hi resulten aplicables i en especial les relatives a l'ordenació del territori i al medi ambient.
  
Segon
  
Acordar la delegació en el Servei Territorial d'Indústria i Energia de València per a aprovar els projectes corresponents a les autoritzacions atorgades en el punt primer, el qual indicarà expressament esta circumstància en la corresponent resolució administrativa.
  
La present resolució no és definitiva en via administrativa i contra ella podrà interposar-se recurs d'alçada davant el conseller d'Indústria, Comerç i Energia, en el termini d'un mes, comptat des de l'endemà de la notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.